P6_TA(2004)0063

Volitve Komisije (Resolucija)

Resolucija Evropskega parlamenta o izvolitvi nove Komisije

Evropski parlament,

- ob upoštevanju izida glasovanja 22. julija 2004, na osnovi katerega je bil za predsednika Komisije izvoljen g. Barroso,

- ob upoštevanju izjav, ki jih je novoizvoljeni predsednik Komisije dal pred Evropskim parlamentom julija 2004 ter 26. in 27. oktobra 2004, pred konferenco predsednikov pa 21. oktobra 2004 in 5. novembra 2004,

- ob upoštevanju pisnih in ustnih izjav, ki so jih kandidati za komisarje podali v času predstavitev pred parlamentarnimi odbori, ter ocen kandidatov, ki so jih po predstavitvah pripravili predsedniki odborov,

- ob upoštevanju odločitve o umiku predlagane Komisije, ki jo je novoizvoljeni predsednik g. Barroso sprejel 27. oktobra 2004 na temelju ocen predstavitev in razprave v Evropskem parlamentu,

- ob upoštevanju uradnega predloga nove Komisije, ki ga je novoizvoljeni predsednik 5. novembra 2004 predložil konferenci predsednikov, ter njegove izjave pred Evropskim parlamentom 17. novembra 2004,

- ob upoštevanju dodatnih predstavitev, ki so jih parlamentarni odbori pripravili 15. in 16. novembra 2004, ter ocen kandidatov za komisarje, pripravljenih po predstavitvah,

- ob upoštevanju trenutnega Okvirnega sporazuma o odnosih med Evropskim parlamentom in Komisijo, ki ga je konferenca predsednikov potrdila 29. junija 2000,

- ob upoštevanju člena 214 Pogodbe ES,

- ob upoštevanju Pogodbe o Ustavi za Evropo,

- ob upoštevanju členov 99 in 103 svojega Poslovnika,

A. ker člen 213(1) Pogodbe določa, da Komisijo sestavljajo člani, "ki so izbrani na podlagi njihove splošne usposobljenosti in katerih neodvisnost je nedvomn",

B. ker je bistvenega pomena, da je Komisija sposobna služiti skupnemu interesu Evropske unije, zlasti zaradi izzivov, ki so pred nami, s ciljem Evropi v svetovnem merilu zagotoviti odločilno vlogo pri podpori miru, varnosti ter trdnega gospodarskega in družbenega razvoja,

C. ker so v tej zvezi neodvisnost, odsotnost nacionalnih predsodkov in nepristranskost, polno spoštovanje vrednot in ciljev EU in odsotnost konfliktov interesov ključne kvalitete za pridobitev zaupanja evropskih državljanov,

D. ker je Parlament oblikoval različne pomisleke glede nekaterih kandidatov za komisarje in izrazil razočaranje nad pomanjkanjem strokovnega znanja in usposobljenosti nekaterih drugih kandidatov;

1. pozdravlja demokratičnost in pravno veljavnost postopka potrditve in njen bistveni prispevek k izgradnji dobrega delovnega odnosa med Komisijo in Parlamentom, ki ga Unija potrebuje;

2. pozdravlja ukrepe novoizvoljenega predsednika Barrosa v zvezi s predstavitvijo nove ekipe dne 4. novembra 2004; kljub temu obžaluje, da še ni prišlo do dejanske rešitve možnih težav v zvezi s konflikti interesov; zaradi tega zahteva takojšne nujne ukrepe za podrobno opredelitev postopkov izvajanja pravil ravnanja;

3. pričakuje, da bo nova Komisija polno izpolnila posamične obveze, ki jih je na plenarnem zasedanju 26. oktobra 2004 izrekel novoizvoljeni predsednik Barroso v zvezi z aktivno zaščito in pospeševanjem temeljnih pravic, enakih možnosti in nediskriminacije, kakor tudi da bo skrbno spremljala njihovo izvajanje;

4. poziva h kar najhitrejšem pregledu in posodobitvi Okvirnega sporazuma med Evropskim parlamentom in Komisijo, ki opredeljuje dvostranske odnose med obema institucijama, pri čemer naj kot osnova služijo obveze, ki jih je v imenu nove Komisije predstavil novoizvoljeni predsednik g. Barroso;

5. poziva, da se glede na te obveze v navedeni sporazum vključijo naslednje točke:

a) če Parlament posameznemu članu Komisije izrazi nezaupanje (na osnovi ustrezne politične podpore tako glede vsebine kakor tudi oblike takemu mišljenju), predsednik Komisije resno razmisli o tem, ali bo od člana zahteval odstop; predsednik bodisi vztraja pri odstopu zadevnega člana bodisi pred Parlamentom utemelji zavrnitev tega dejanja,

b) v primeru odstopa komisar, ki nadomesti prejšnjega komisarja, ne more uradno nastopiti pred Parlamentom ali Svetom vse dokler njegovo imenovanje ni potrjeno z običajnim parlamentarnim postopkom (predstavitev in glasovanje na plenarnem zasedanju),

c) če predsednik v času rednega mandata prerazporedi resorje znotraj Komisije, se za novo postavljene komisarje uporablja isti postopek,

d) predsednik Komisije je polno odgovoren za odkrivanje konfliktov interesov, zaradi katerih komisar ne more več opravljati svojih dolžnosti; prav tako je predsednik odgovoren za vsa dejanja, ki bi bila posledica tovrstnih okoliščin,

(e) Komisija pripravi večletni delovni program Unije v tesnem sodelovanju in usklajevanju z Evropskim parlamentom in njegovimi telesi,

f) prisotnost Komisije na plenarnih zasedanjih in sejah odborov Evropskega parlamenta je prednostna naloga komisarjev; dogovorjeno je, da Komisija Evropski parlament nemudoma in po možnosti na plenarnem zasedanju obvesti o svojih sklepih, predlogih in pobudah,

g) v okviru rednega dialoga z Evropskim parlamentom predsednik Komisije in podpredsednik, pristojen za medinstitucionalne odnose, vzpostavita in ohranjata redne stike s konferenco predsednikov,

h) zaveza k spremljevalnim ukrepom, če Parlament Komisijo zaprosi, naj zakonodajni predlog predloži v skladu s členom 192 Pogodbe; v vsakem primeru Komisija redno obvešča Evropski parlament o nameravanih ukrepih v zvezi s sprejetimi stališči Parlamenta, zlasti če jih Komisija ne namerava upoštevati,

i) pregled Uredbe 1049/2001/ES [1] o dostopu javnosti do dokumentov s ciljem natančnejše opredelitve pravil glede preglednosti dela v zvezi s pripravo zakonodaje, komitologije in izvajanja zakonodaje EU v državah članicah ter zaupnih dokumentov,

j) pravila ravnanja komisarjev se pošljejo Evropskemu parlamentu, da poda mnenje, ki ga je treba upoštevati,

(k) Komisija sprejme potrebne ukrepe za zagotovitev boljše obveščenosti Evropskega parlamenta tako o zakonodaji Evropske unije kakor tudi o mednarodnih sporazumih, takoj ko stečejo pogajanja;

6. naroči svojemu predsedniku, naj to resolucijo posreduje Svetu in novi Komisiji.

[1] UL L 145, 31.5.2001, str. 43.

--------------------------------------------------